In nomine sancte et individue Trinitatis. Ego Hugo Autissiodorensis episcopus notum fieri volo tam presentibus quam futuris quod Hugo de Nanvigniis et Manerius et Gaufridus filii eius qui inde VI libras Aurelianensis monete habuerunt dederunt Deo et Beate Marie de Rupibus in manu donni Gaufridi tunc eiusdem loci abbatis apud Varziacum in domo et presentia nostra partem nemoris quod vocatur Chaneium scilicet a semita qua itur de Monesterello versus villam Corbollani usque ad nemus nostrum in quo sita est grangia prefatorum monachorum et pasturas omnis terre sue et omnia nemora sua ad proprios usus eorumdem monachorum et ad porcos et omnia peccora monachorum nutrienda omnium nemorum suorum glandem et saginam et omnem pasturam sine pasnagio. Concesserunt etiam prefato abbati in presentia nostra quod nemus iam dictum Chaneium scilicet nulli alii ęcclesie aut religioso darent aut venderent. Quod si alicui secularium vellent illud vendere prefatos monachos prius inde summonerent et pro minori precio quam alii alicui nemus quod Chaneium dicitur prefatis monachis darent. Ne igitur hoc donum quasi privatim et sine testibus fieret et irritum deinceps haberetur assistentium nomina subscribi et cartam hanc inde fieri et siggillo nostro muniri precepi. Testium autem nomina sunt hec : Rainaudus archidiaconus, Hugo archipresbiter de Nannaio, Odo de Toziaco, Iterius de Interannis, Ramellus et Willelmus Ramellus, Gaufridus de Veura, Berneherius et Rossellus frater eius, Fulcherius canberlanus, Durannus cellerarius et alii quam plures. Quicumque ergo hoc donum infringere et prefatam domum inde perturbare voluerit anethemati eum supponimus et usque ad condignam satisfactionem nisi resipuerit a sanguine Christi et corpore ipsum prohibemus. Actum anno ab Incarnatione Domini Mo Co XLo Vto. Regnante Ludovico rege Francorum et duce Aquitanorum et Willelmo existente Nivernensi comite.